**ГОДИШЕН ДОКЛАД**

**ЗА**

**ОЦЕНКА НА УДОВЛЕТВОРЕНОСТТА НА ПОТРЕБИТЕЛИТЕ ОТ**

**АДМИНИСТРАТИВНОТО ОБСЛУЖВАНЕ**

**В ГЛАВНА ДИРЕКЦИЯ**

**„ГРАЖДАНСКА ВЪЗДУХОПЛАВАТЕЛНА АДМИНИСТРАЦИЯ“**

**ЗА ПЕРИОДА 01.01.2022 г. – 31.12.2022 г.**

Главна дирекция „Гражданска въздухоплавателна администрация“ (ГД ГВА) е администрация, чрез която се осъществяват правомощията на министъра на транспорта по чл. 8, ал. 1 от Закона за гражданското въздухоплаване (ЗГВ). Дейността на ГД ГВА се осъществява съобразно изискванията на международните договорености за гражданското въздухоплаване, страна по които е Република България, приложимото право на Европейския съюз, ЗГВ, свързаните с него подзаконови нормативни актове и актовете на Министъра на транспорта и съобщенията. Контролните и регулаторни функции се осъществяват съобразно установени правила и процедури, целящи установяване на състоянието на заявителите на административните услуги по отношение на изискванията на нормативните актове, приложими към заявяваната дейност или правоспособност, като доминира общественият интерес за безопасен и сигурен въздушен транспорт.

Докладът за оценка на удовлетвореността на потребителите от административното обслужване в ГД ГВА през 2022 г. е изготвен и публикуван на интернет страницата на Главната дирекция в изпълнение на нормативните изисквания на чл. 24 от Наредбата за административното обслужване (НАО).

В ГД ГВА е внедрената и сертифицирана система за управление на качеството съгласно стандарт БДС EN ISO 9001:2015. Подобряване качеството на административните услуги, на мрежовата и информационна сигурност и непрекъснато повишаване на удовлетвореността на потребителите са сред основни цели, които си поставя Главната дирекция, прилагайки внедрените механизми и процедури за наблюдение, измерване, анализ, оценяване и подобряване.

**1.** **Предприети действия за изследване удовлетвореността на потребителите от предоставяните услуги от ГД ГВА**

Насочеността на дейностите към удовлетворяване на законните интереси на клиентите на ГД ГВА е изразена във Вътрешни правила за организация на административното обслужване в ГД ГВА и в Хартата на клиента. Комуникацията с потребителите и трети заинтересовани страни се осъществява:

* по реда на Хартата на клиента и Кодекса за поведение на служителите в държавната администрация;
* общи стандарти за качество на административното обслужване съгласно Вътрешните правила за организация на административното обслужване в ГД ГВА;
* чрез Система за измерване удовлетвореността на потребителите на административни услуги в ГД ГВА
* чрез информацията, разпространявана чрез интернет страницата на ГД ГВА, управлявана по реда вътрешни нормативни разпоредби;
* чрез Платформата за задаване на въпроси в областта на гражданското въздухоплаване, намираща се интернет страницата на ГД ГВА;
* по реда на утвърден със заповед на Главния директор Ред за подаване на предложения, сигнали и жалби, публикуван на интернет страницата на ГД ГВА;
* по реда на Закона за достъп до обществена информация и Вътрешни правила за достъп до обществена информация в ГД ГВА;
* по реда на Закона за защита на личните данни и Политика на защита на личните данни в ГД ГВА, публикувана на интернет страницата на ГД ГВА.

Комуникацията с потребителите на административни услуги, предоставяни от Главната дирекция, е непрекъснат процес. За изграждането на пълноценни двустранни взаимоотношения, постигане на административна прозрачност и качество на административните услуги, чийто основен елемент е навременната и резултатна комуникация, ГД ГВА комуникира с групите потребители на административни услуги чрез широк спектър от инструменти:

* Организиране и провеждане на работни срещи;
* Интернет страницата на ГД ГВА чрез поддържане на рубрики „Актуално“, „Съобщения“, „Заповеди“ и „Бюлетин“;
* Отворени телефонни линии за връзка с потребителите на услуги;
* Кутиите за сигнали, предложения, жалби и похвали, кутии за анкетни карти във фронт офисите на двете сгради на ГД ГВА;
* Публикувани на интернет страницата данни за контакт със структурните звена, извършващи конкретните дейности и с длъжностно лице по защита на личните данни.

Кръгът на използваните и прилагани от ГД ГВА методи за обратна връзка с потребителите са в пълна синхронизация с механизмите, действащи съгласно стандарт ISO 9001:2015 и Наредбата за административното обслужване.

За изследване и оценка на нагласите и очакванията на клиентите на ГД ГВА се приложиха, по отделно или съвместно, следните методи :

* *провеждане на консултации със служителите;*
* *анализ на сигнали, предложения, жалби и похвали, анкетни карти*
* *провеждане на консултации с целевите групи, свързани с услугите, предоставяни от ГД ГВА;*
* *телефон за обратна връзка;*

През 2022 година в ГД ГВА са постъпили 32 бр. попълнени анкетни карти, анализът на които показва над 90 % удовлетвореност от обслужването по административните услуги, както и по цялостното административно обслужване. Не е посочено наличие на корупционни практики в ГД ГВА.

Анкетните карти съдържат 10 въпроса с възможни отговори ДА/НЕ, както следва:

1. Приемлив ли е срокът, за който ще бъде извършена услугата?
2. Беше ли ви предоставена услугата по справедлив и компетентен начин?
3. При възникване на въпрос или неяснота беше ли ви разяснено какво да правите?
4. Удовлетворени ли сте от организацията на услугите и качеството на обслужването?
5. Удобно ли е за вас работното време на администрацията?
6. Посочените срокове за изпълнение на услугата спазват ли се?
7. Таксата за услугата достъпна ли е за Вас?
8. Лесно ли открихте информация за интересуващата Ви административна услуга?
9. Достатъчно бързо и компетентно ли бяхте обслужен/а/?
10. Беше ли услугата предоставена без грешка?

В анкетните карти са включени и два въпроса с отворени отговори:

1. Има ли нещо в работата на ГД ГВА, което Ви допада или не одобрявате и кое е то?
2. Какви препоръки за работата на ГД ГВА бихте отправили?

Лицата попълнили анкетата са на възраст между 22 и 69 години, като средната възраст е в диапазона между 41 и 50 години както и между 61 и 70 години.

Както е видно от графиката по-долу, попълнените карти съдържат предимно положителни оценки за коректно, професионално и бързо обслужване.

Всички отрицателни отговора са от 7 анкетни карти. Общо 25 анкетни карти са попълнени само с положителни оценки.

***В процеса на прилагане на посочените методи бяха идентифицирани следните проблемни области или конкретни проблеми, които са предмет на внимание на авиационните субекти и влияят на тяхната удовлетвореност и които са представени на вниманието на Главната дирекция:***

* Спазване на сроковете за изпълнение на услугата;
* Предоставяне на достъпна информация за административните услуги на ГД ГВА;
* Повишаване нивото на компетентност при обслужването;
* Удължаване на работното време и определяне на точно време за почивка на фронт офиса на ГД ГВА;
* Повишаване на броя предоставяни електронни услуги;
* Улесняване работата с Е-портала на ГД ГВА;
* Недостатъчен административен капацитет.
1. **Управление на удовлетвореността на потребителите**

 В резултат на направен анализ на предложенията, ГД ГВА предприе действия и изрази своето становище както следва:

* 1. **Спазване на сроковете за изпълнение на услугата**

 Сроковете, в които ГД ГВА разглежда заявления и извършва проверки са регламентирани в нормативната уредба в областта на гражданското въздухоплаване, както и в Наръчниците на инспектора в съответната област. Те са съобразени с обхвата на проверката, която следва да бъде извършена и целят административната процедура по установяване на състоянието на заявителя и неговото съответствие с конкретните нормативни изисквания по заявяваните дейности да бъде извършена коректно и резултатите от нея да са обективни и точни. В този смисъл намаляването на сроковете може да породи съмнения в качеството на извършваната контролна дейност. Затова намаляването на сроковете следва да бъде преценено внимателно при спазване на обществения интерес за осигуряване на безопасен и сигурен въздушен транспорт. Необходимо е да се отчете обемът и характерът на всяка конкретна инспекция (проверка), която следва да бъде извършена. Важно е да бъде отчетено, че тези инспекции следват установена процедура и проверка и анализ на установените факти и състояние на субекта, като рядко са свързани с потвърждаване на вече констатиран и регистриран факт. Необходимо е да се има пред вид и броят на авиационните субекти, които подлежат на надзор, както и броят на инспекторите, които извършват тези проверки от страна на ГД ГВА. Не на последно място е необходимо и да бъде спазван принципа за обективност на административния процес като предприеманите действия намират еднаква приложимост от страна на администрацията спрямо всички стопански субекти, което силно намалява възможностите за прилагане на лоши практики и позволяват тяхното установяване при такова прилагане.

Сроковете за изпълнение на съответните процедури са регламентирани в наредби, където също така е установено, че определеният отговорен служител изпълнява задачата възможно най-бързо съобразно с натовареността си, като спазва максималния определен срок в нормативните документи и в съответствие с одобрените процедури.

 Допълнително срокът за предоставяне на услугата може да бъде удължен в случай, че са необходими допълнителни документи, нормативно определеният срок спира да тече от момента на уведомяването до момента на предоставянето им, удостоверено с регистрация в деловодството на ГД ГВА.

**2.2. Предоставяне на достъпна информация за административните услуги на ГД ГВА.**

На разположение на потребителите ГД ГВА е предоставила на интернет страницата си Интерактивен регистър на административните услуги, които предлага. В него за всяка услуга има създадена самостоятелна страница, в която се съдържа информация за услугата: описание на услугата, нормативното основание за предоставянето ѝ, възможни начини на заявяване на услугата, ниво на предоставяне на услугата, срок на издаване и действие, вид на издавания документ, цена на услугата и начини на плащане, изискванията към потребителите ѝ, както и образци на заявления и други необходими документи, където е приложимо. По този начин потребителите на услугите на ГД ГВА са улеснени при намирането на цялата им необходима информация.

Подробно описание на административните услуги на ГД ГВА може да бъде намерено и на интернет страницата на Административния регистър (<https://iisda.government.bg/>) както и на страницата на Единния портал за достъп до електронни административни услуги (<www.egov.bg>).

**2.3. Повишаване нивото на компетентност при обслужването**

В ГД ГВА периодично се извършва преразглеждане на компетентността и се определят потребностите от обучение на персонала от началниците на отделите.

В съответствие с модела на държавната служба в Република България, в ГД ГВА се провеждат следните направления на обучение за развитие на служителите: обучение за професионално развитие, обучение за служебно развитие, обучение за изграждане на нова административна култура и обучение за изучаване на документите от системата за управление на качеството на ГД ГВА. Формите на обучение, които се прилагат в ГД ГВА, за вътрешно и външно обучение са: курсове, семинари, самоподготовка, дистанционно обучение, конференции, кратки стажове, образователни посещения, работа по проекти и програми.

**2.4. Удължаване на работното време и определяне на точно време за почивка на фронт офиса на ГД ГВА**

Работният график на служителите от звеното за административно обслужване, които работят в ЦАО се установява във вътрешните правила на администрацията. Работното време е съобразено с изискванията на Закона за държавния служител и Кодекса на труда, а именно 8 часа дневно и 40 часа седмично при 5-дневна работна седмица.

Работното време на фронт-офисите за работа с клиенти е от 09:00 часа до 17:30 часа, всеки работен ден като почивките се ползват по начин осигуряващ непрекъсваем режим на работа, определен от началника на отдел АОСА. В случаите, когато в служебните помещения, определени за административно обслужване, има потребители на административни услуги в края на обявеното работно време, работата на звеното продължава до приключване на тяхното обслужване, но не повече от два астрономически часа след обявеното работно време.

**2.5. Повишаване на броя предоставяни електронни услуги**

Съгласно Допълнителните разпоредби § 1, т. 2 от Закона за Администрацията "Административна услуга" е:

а) издаване на индивидуални административни актове, с които се удостоверяват факти с правно значение;

б) издаване на индивидуални административни актове, с които се признава или отрича съществуването на права или задължения;

в) извършване на други административни действия, които представляват законен интерес за физическо или юридическо лице;

г) консултациите, представляващи законен интерес за физическо или юридическо лице относно административноправен режим, които се дават по силата на нормативен акт или които са свързани с издаване на административен акт или с извършване на друга административна услуга;

д) експертизите, представляващи законен интерес за физическо или юридическо лице, когато нормативен акт предвижда тяхното извършване като задължения на администрацията на държавен орган или от овластена организация.

Всяка административна услуга се създава и подлежи на вписване и одобрение в Административния регистър на услугите съгласно конкретен нормативен акт, който въвежда предоставянето й. ГД ГВА няма как да увеличи предоставяните си услуги без това изрично да е уредено в нормативен документ. Към момента броя на предоставяните от ГД ГВА административни услуги е 92.

**2.6. Улесняване работата с Е-портала на ГД ГВА**

Електронния портал на ГД ГВА дава възможност за подаване на необходимите документи по електронен път, като единственото, което е необходимо за целта е, да притежават Квалифициран електронен подпис (КЕП). Целта на портала е да улесни потребителите създавайки удобен и сигурен начин за заявяване на предоставяните от администрацията услуги и за деловодна регистрация на изискващите се документи.

Порталът е максимално лесен и достъпен за използване, тъй като:

* не изисква предварителна регистрация;
* не изисква инсталация на компоненти за подписване (JAVA виртуална машина със специален софтуер в нея, допълнителни компоненти за подписване със сложна и трудна инсталация и др.);
* не изисква извършване на сложни настройки;

Достатъчно е електронният подпис да бъде инсталиран съгласно инструкциите на доставчика и потребителят може да подава документи през портала.

Административните услуги, предоставяни от ГД ГВА, са специфични и изискват настройването на портала съобразно произтичащите за съответната дейност нормативни изисквания. Поради тези причини използването на портала от потребителите също предполага да се отчита действаща правна уредба, която императивно урежда въпросите по електронната идентификация.

Осигурена е и възможност потребителите на административните услуги на ГД ГВА да заявяват административни услуги чрез Единния портал за достъп до електронни административни услуги и чрез Системата за сигурно електронно връчване.

**2.7. Недостатъчен административен капацитет**

Административният капацитет с който разполага администрацията е определен на по-висока инстанция и е описан в Устройствения правилник на ГД ГВА. Служителите на ГД ГВА изпълняват служебните си задължения отговорно и професионално и въпреки високата натовареност предоставят административните услуги на гражданите в нормативно определените срокове.

В заключение резултатите от проведеното проучване показват, че потребителите на услуги, предоставяни от ГД ГВА, независимо, дали са граждани, представители на бизнеса или на определени институции, проявяват по-скоро положително отношение към дейността на администрацията.

От направеният анализ и малкия брой попълнени анкетни карти се установява, че потребителите на административни услуги не проявяват активност за оценка на административното обслужване, въпреки че достъпа до средствата за обратна връзка е свободен.

От получената обратна връзка (информация) през 2022 година, може да се направи извода, че ГД ГВА спазва всички критерии за законосъобразно, добросъвестно и отзивчиво административното обслужване и ще продължава да работи за поддържане на добрите практики в обслужването и за оптимизиране на административния процес, с цел удовлетворяване на потребителите на административни услуги.